หุ้นยุโรปปิดร่วง วิตกแนวโน้มเฟดขึ้นดบ.หลังสหรัฐเผยข้อมูลจ้างงาน
ตลาดหุ้นยุโรปปิดร่วงลงเมื่อคืนนี้ (4 ก.ย.) หลังจากปรับตัวขึ้นในช่วง 2 วันก่อนหน้า เนื่องจากมีความไม่ชัดเจนเกี่ยวกับข้อมูลจ้างงานนอกภาคเกษตรของสหรัฐ ขณะที่ตลาดมีความกังวลเกี่ยวกับช่วงเวลาในการปรับขึ้นอัตราดอกเบี้ยของสหรัฐ
5 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 รูดลง 9.13 จุด หรือ 2.52% ปิด (4 ก.ย.) ที่ 353.11 จุด, ดัชนี CAC-40 ตลาดหุ้นฝรั่งเศส ลดลง 130.71 จุด หรือ 2.81% ปิดที่ 4,523.08 จุด, ดัชนี DAX ตลาดหุ้นเยอรมนี ร่วงลง 279.80 จุด หรือ 2.71% ปิดที่ 10,038.04 จุด และดัชนี FTSE 100 ตลาดหุ้นลอนดอน ปรับลง 151.18 จุด หรือ 2.44% ปิดที่ 6,042.92 จุด
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. แต่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค. ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2%
ข้อมูลดังกล่าวเป็นข้อมูลสำคัญที่ทั่วโลกจับตาก่อนที่ธนาคารกลางสหรัฐ (FED) จะประชุมนโยบายการเงินในช่วงกลางเดือนนี้ เพื่อพิจารณาประเด็นการปรับขึ้นอัตราดอกเบี้ย แต่ตัวเลขจ้างงานล่าสุดไม่มีความชัดเจนเพียงพอที่นักวิเคราะห์จะสามารถประเมินช่วงเวลาในการเริ่มปรับขึ้นอัตราดอกเบี้ยของเฟด ซึ่งสร้างแรงกดดันต่อตลาดหุ้นทั่วโลก
หุ้นบีพีร่วงลงเกือบ 5% หลังแบงก์ ออฟ อเมริกาปรับลดอันดับความน่าลงทุน ขณะที่หุ้นลอรีอัล อ่อนแรงลง 3.4% หลังบริษัทประเมินว่าตลาดเครื่องสำอางทั่วโลกจะขยายตัวที่ระดับต่ำของช่วงการคาดการณ์